CELEX: C2007/155/50
Language: et
Date: 2007-07-07 00:00:00
Title: Kohtuasi T-131/07: 24. aprillil 2007 esitatud hagi — Mohr & Sohn versus komisjon

7.7.2007   
            
            
               ET
            
            
               Euroopa Liidu Teataja
            
            
               C 155/25
            
         24. aprillil 2007 esitatud hagi — Mohr & Sohn versus komisjon
   (Kohtuasi T-131/07)
   (2007/C 155/50)
   Kohtumenetluse keel: saksa
   Pooled
   
      Hageja: Paul Mohr & Sohn, Baggerei und Schiffahrt (Niederwalluf (Rhg), Saksamaa) (esindaja: advokaat F. von Waldstein)
   
      Kostja: Euroopa Ühenduste Komisjon
   Hageja nõuded
   
               —
            
            
               Tühistada kostja 28. veebruari 2007. aasta otsus ja kohustada Euroopa Komisjoni välja andma kraanalaeva Niclas jaoks eriluba vastavalt nõukogu 29. märtsi 1999. aasta määruse (EÜ) nr 718/1999, mis käsitleb ühenduse laevastiku mahutavuse poliitikat siseveetranspordi edendamiseks, artikli 4 lõikele 6;
            
         
               —
            
            
               mõista kohtukulud välja kostjalt.
            
         Väited ja peamised argumendid
   Hageja vaidlustab komisjoni 28. veebruari 2007. aasta otsuse DG-Greffe (2007) D/200972, mis puudutab hageja määruse (EÜ) nr 718/1999 (1) artikli 4 lõike 6 kohaselt esitatud taotlust väljastada kraanalaevale Niclas eriluba. Hageja taotles selle spetsialiseeritud laeva välja jätmist „vana uue vastu” reegli kohaldamisalast. Kostja otsustas vaidlustatud otsuses jätta laeva Niclas jaoks vastav eriluba väljastamata.
   Oma hagi toetuseks väidab hageja eelkõige, et kraanalaeva Niclas näol ei ole tegemist määruse nr 718/1999 kohaldamisalasse kuuluva laevaga. Hageja väidab selles osas, et asjaomasel laeval ei ole Reini navigatsiooni kuulumist tõendavat luba, mis on aga Euroopa veeteedel kaupade seadusliku vedamise eeldus. Hageja on seisukohal, et kraanalaev Niclas ei erine määruse nr 718/1999 artikli 2 lõike 2 punktis f nimetatud ladustamiseks mõeldud laevadest või punker-pinnasepraamidest ning pontoonidel ehitusmasinatest sama määruse artikli 2 lõike 2 punkti g tähenduses.
   
      (1)  Nõukogu 29. märtsi 1999. aasta määrus (EÜ) nr 718/1999, mis käsitleb ühenduse laevastiku mahutavuse poliitikat siseveetranspordi edendamiseks.